Hírek

EMELKEDNEK A MEMÓRIAÁRAK

(c|net) Világszerte több helyen 50 százalékkal drágultak a 64 Mb-es memóriachipek árai a visszafogott gyártás és az apadó készletek hírére. Az egyik legnagyobb forgalmazó, a Kingston Technology egy tartós tajvani áramkimaradással és a flash-memóriák iránti óriási kereslet hatására csökkentett DRAM-gyártással magyarázza a drasztikus áremelkedést. Több gyártó, mint a Hitachi és a Toshiba, hamarosan leáll a 64 megabites chipek gyártásával, az IBM pedig teljesen kiszáll a DRAM-piacról.

KÉSIK A PLAYSTATION 2

(Reuters) December helyett csak jövő márciusban kerülnek a japán boltokba a Sony PlayStation 2 konzoljai. A játékgépeket jövő nyáron kezdik árulni a többi ázsiai országban, Európába és Amerikába azonban csak jövő ősszel jut el a legnépszerűbb videokonzol új verziója. Japánban a 370 dolláros konzolokból a legelső héten egymillió darab eladását tervezi a Sony. A cég tavalyi nyereségének 40 százaléka származott a Playstationök eladásából. A késés nem fogja megrendíteni a cég idei üzleti tervét, mivel valószínűleg sikerül eladni a tervezett kétmillió játékgépet a pénzügyi év jövő március 31-i vége előtt. A rivális Sega a múlt héten dobta piacra Dreamcast nevű konzolját, amelyből 250 ezer darabot adtak el az első nap.

ÚJABB RÉS A HOTMAIL RENDSZERÉBEN

(c|net) Továbbra is sebezhető a Microsoft ingyenes Hotmail levelezőrendszere. A legújabb biztonsági problémát Georgi Guninski, a híres bulgár bugvadász fedezte fel. A hibát kihasználó rosszindulatú programozó jelszólopó JavaScript programot küldhet a gyanútlan felhasználóknak. A HTML formátumú e-mail "style" jelei közé illesztett kódot ugyanis nem szűri ki a Hotmail biztonsági rendszere, így a kód lefut a megtámadott felhasználó számítógépén. A program hamis beléptetőablakába beírt azonosítót és jelszót a program elküldi készítőjének e-mailben. A problémát már tavaly augusztusban felfedezték, a Hotmail ekkor kezdte kiszűrni a scripteket az e-mailekből. A Microsoft akkor azt állította, minden scriptet kiszűrnek a levelekbol, most azonban azt nyilatkozta a cég, hogy csak bizonyos kódokat szűrnek. A Microsoft elismerte, hogy a múlt heti biztonsági probléma kipattanását követően külső céget bíztak meg a Hotmail biztonságának felmérésével.

AZ ELSŐ SZLOVÁK VIRTUÁLIS VÁROS

(Index) Szeptember 14-től - az internetes közösség szeme láttára - az EuroTel szlovák mobilszolgáltató folyamatosan építi az első szlovák virtuális várost, az EuroTel SiTy-t. A város struktúrája olyan lesz, hogy ne csak a gyakorlott internetezők, de a szörfölésben kevésbé jártas városlátogatók is eligazodjanak az információk halmazában. A város első működő állomása az ingyenes SMS-küldés lesz, ami eddig nem volt elérhető ennél a mobilszolgáltatónál. Bárki lakójává válhat a városnak, így kihasználva az olyan szolgáltatásokat is mint a repülőjegy rendelés, filmelőhívás, képeslapok küldése, e-shopping, internet banking, vagy a mobiltelefon mint elektronikus pénztárca használata. A virtuális város kiötlői elsősorban a laikusok számára is érthető portált szeretnének létrehozni, amely nem utolsó sorban a GSM-hálózatot is üzemeltető társaság előfizetőit kívánja növelni. A virtuális város első negyede 1999. november 11-én nyílik, 2000 végére pedig elkészül a teljes portál. A 320 ezer előfizetőt kiszolgáló EuroTel Bratislava négy hálózatot üzemeltet: NMT, GSM (900 és 1800), illetve adathálózatot.

EGYMILLIÓ MAGYAR AZ INTERNETEN

(Index) Az internet térhódítása töretlen - derült ki a Szonda Ipsos és a GfK kutatóintézet legújabb,a médiafogyasztási szokásokat vizsgáló felméréséből. A felmérés szerint a vizsgált korú népesség 13 százaléka fér hozzá valamilyen módon az internethez, ez durván egymillió személyt jelent. Nyolcvan százalékuk munkahelyén vagy az iskolájában rendelkezik ezzel a lehetőséggel. Az internetezők harmada legalább hetente használja a világhálót. A hozzáféréssel bírók 62 százaléka használ valamilyen levelezőprogramot és 48 százaléka szörfözik a világhálón. A félévente megismételt, 12 ezres megkérdezés országos, reprezentatív mintán készül, s a 15 évesnél idősebbek médiahasználatát mutatja.

EGY ÉV BÖRTÖNT KAPOTT A MAGYAR INTERNETES ZSAROLÓ

(Magyar Nemzet) Fiatalkorú lányokkal készült pornófelvételekkel próbálta megzsarolni a Scientológia Egyházat egy 23 éves magyar fiatalember a vádirat szerint. Az ügyben a múlt héten hirdetett ítéletet a Budapesti II. és III. Kerületi Bíróság. A vádirat szerint B. Viktor 1998. október 19-én egy kft.-nél a Dianetika domainnevet bejegyeztette, majd október 22-én az interneten keresztül megfenyegette a Nemzetközi Szcientológiai Egyház Los Angeles-i központjának vezetőjét azzal, ha nem fizetnek részére 25 ezer dollárt a domainnévért cserébe, akkor a www.dianetika.com címen pornóképeket jelentet meg. A bejelentett időponttól kezdve valóban elhelyezte a fotókat az egyházinak látszó honlapon. A feljelentés szerint hiába szólították fel a vádlottat cselekményének abbahagyására, az újra meg újra megismételte "üzleti ajánlatait", és számos, fiatalkorú lányok közreműködésével készített pornófelvételt szerepeltetett a honlapon. A Budapest II. és III. Kerületi Bíróság B. Viktort egyrendbeli folytatólagosan elkövetett zsarolás kísérletéért egy év börtönbüntetésre ítélte, amit három évi próbaidőre felfüggesztett. Az ítélet nem jogerős, mert a védő enyhítésért fellebbezett.

A BÍRÓSÁG ELUTASÍTOTTA AZ IDG KÉRÉSÉT

(Index) A Fővárosi Bíróság elsőfokú végzésében elutasította az IDG Magyarország Kft., az Internetto weblap kiadójának az Index leállítását követelő, ideiglenes intézkedés iránti kérelmét. Az IDG Kft. keresete szerint az Index jogsértően használja a "Hírfutár" nevű, a híreket naponta e-mailben kiküldő szoftvert. Az IDG jogászai ebből kiindulva kívánták a bíróság segítségével az Index azonnali leállítását elérni. Az Indexet kiadó Inventra kft. többször is kijelentette, hogy mivel nem történt jogsértés, az IDG Magyarország egyetlen célja az Indexbe illetve az Inventra kft-be történő esetleges befektetői tőkebevonás megakadályozása.

MEGJELENT A VISOR KÉZISZÁMÍTÓGÉP

(Wired News) A Handspring cég bemutatta a Visor nevű új kéziszámítógépet, amelyet a Palm konkurensének szánnak. A Handspringet a Palm tervezői, Donna Dubinsky és Jeff Hawkins alapították, akik tavaly hagyták ott a Palm Computingot. A Visor formája és funkciója hasonlít a Palmra, azonban olcsóbb és többet tud annál. A készülék Springboard nevű bővítőhelyére többek között kártyamodem, memóriabővítés vagy szoftvereket tartalmazó kártya is becsúsztatható. Operációs rendszere Palm OS, így a Visor felhasználói is letölthetik és futtathatják a számtalan Palmra készült alkalmazást. A fekete színű alapmodell ára 150 dollár, az 5 színben, bőrtokkal együtt kapható Visor Deluxe pedig 250 dollárba kerül, ezzel szemben egy olcsóbb Palm ára 400 dollár. A gépek októberben kerülnek a boltokba.

VÍRUSVÉDETT E-MAIL

(Reuters) A TrendMicro internetes vírusvédelmi szolgáltatást nyújt internet-szolgáltatók és távközlési cégek, köztük a Sprint és a US West ügyfeleinek. Az eDoctor víruskereső ellenőrzi a szolgáltatás előfizetőinek küldött e-maileket és kiszűri a vírusokat. A szolgáltatás díját, havi másfél dollárt az internetszolgáltatás díjával együtt számlázzák.

LINUX IBM LAPTOPON IS

(ZDNet) Az IBM képviselői bejelentették, hogy a ThinkPad 600 az első Red Hat Linux alapú laptop. A Linux eddig nem igazán terjedt el laptopokra, mert a specializált hardver külön drivereket és egyedi beállításokat igényel. Az IBM így lépéselőnyre tett szert a Dellel szemben, mert az csak az év végére ígérte, hogy Inspiron laptopjait Linuxszal is szállítani fogja. A ThinkPadhez a megfelelő driverek mellett webes támogatást és "How To" információkat is biztosítanak, valamint azt is elmondták, hogy a ThinkPad sorozat újabb modelljei szintén elérhetők lesznek linuxos változatban is.

JÖN A 700-AS ATHLON, CSÖKKEN AZ ÁR

(The Register) Több számítógépgyártó is arról számolt be, hogy az AMD megkezdte a 700 MHz-es Athlon processzorok szállítását, így pár héten belül megjelenhetnek az első 700-as Athlonnal futó gépek is. Ezzel párhuzamosan az AMD csökkenteni fogja az Athlon árát is, várhatóan október 4-én. Az AMD egyelőre nem nyilatkozott hivatalosan egyik hírről sem, így az árcsökkenés pontos mértékét sem lehet tudni. A PC-forgalmazók egyhangúan arról számoltak be, hogy az Athlon 600 és 650 iránt rendkívül nagy a kereslet, míg az Intel Pentium III iránti kereslet drasztikusan visszaesett. Az Intel a napokban jelentette be, hogy csökkenti Pentium III processzorainak árát.

NEM KÉSZÜL ÚJ AMIGA

(c|net) A Gateway úgy döntött, nem készít Amiga márkájú multimédiás számítógépeket. A PC-gyártó Amiga-részlege szoftvergyártóként fog működni, jelentette be a cég elnöke az Amiga honlapján. Tim Schmidt szerint az Amiga soha nem a gépekről vagy az operációs rendszerről szólt, hanem a jobb megoldásról. Schmidt a newsgroupok információira reagált, amik szerint nem készül el a júliusban bejelentett Multimedia Convergence Computer, azaz az új Amiga. A szoftvergyártó Amiga tervei szerint a jövőben olcsó set-top boxokra, internetes készülékekre valamint Linux alá készít alkalmazásokat. A német Phase 5, amely Macintosh és Amiga alkatrészekkel foglalkozik, bejelentette, hogy jövő év elején egy régebbi Amiga operációs rendszerrel felszerelt PC-t hoz forgalomba.

DRÁGA AZ ÁTÁLLÁS A WINDOWS 2000-RE

(c|net) A Gartner Group felmérése szerint a cégeknek meglehetősen drága lesz az átállás a Microsoft Windows 2000 operációs rendszerére. Számításaik szerint NT-ről 2050 dolláros, Windows 95 vagy 98-ról pedig 3100 dolláros gépenkénti költséggel lehet kalkulálni, így a beruházás megtérülése igen hosszú, legalább három év. A megtérülés elsősorban a Windows 2000 stabilitásának, jobb menedzselhetőségének köszönheto, ami csökkenti az üzemeltetési költségeket. A Microsoft szakértői vitatják a Gartner számait, szerintük a Windows 2000 felhasználói azonnal érezni fogják az új operációs rendszer előnyeit, befektetésük pedig 3 évnél hamarabb megtérül. A Gartner szerint is igaz, hogy a Windows 2000 üzemeltetése olcsóbb, de a Microsoft szakemberei elfelejtik megemlíteni, hogy mennyibe kerül az üzembeállítás. Az IDC felmérése szerint azonban csak kevés cég tervezi, hogy a közeljövőben átállna a Windows 2000-re, többségük inkább vár 6-18 hónapot azért, hogy az operációs rendszer új technológiái kiforrhassanak, a hibák felszínre kerülhessenek.

KISKAPU AZ ÖSSZES WINDOWSBAN?

A Cryptonym biztonsági tanácsadó cég vezető munkatársának bejelentése szerint a Microsoft gyártotta Windows különböző változatai szándékosan tartalmaznak egy különleges bejutási lehetőséget. A biztonsági rés kifejezetten az Amerikai Nemzetbiztonsági Hivatal számára van fenntartva.

Magician
Magician@freemail.c3.hu